Tlhakisetso

Bibele e na le mengwahakgolo e mengata e le teng. Buka ya ho qetela ya Testamente ya Kgale e ngotswe pele ho tswalo ya Kreste ha Testamente e Ntjha e phethetswe ho ella mafelong a mongwahakgolo wa pele kamora tswalo ya Kreste (AD). Empa molaetsa wa buka ena ya kgalekgale o dutse o le motjha molokong o mong le o mong.

Hobane ke Lentswe le fanang ka bophelo la Modimo o phelang, haesale e le mohlodi wa matla le matshediso ka dilemolemo ho dimilione tsa badumedi. Moapostola Paulosi o bile le tiiseletso ena:

Ke kgodisehile hore leha e le lefu kapa bophelo, leha e le mangeloi, leha e le meya e meng e busang kapa e matla, leha e le tse teng kapa tse tlang ho ba teng, leha e le tse hodimo kapa tse tlase, leha e le sebopuwa sefe kapa sefe, di ke ke tsa re arohanya le lerato la Modimo, leo a re bontshitseng lona ka Kreste Jesu, Morena wa rona.

BAROMA 8:38-39

Lefatsheng le tletseng tlhokeho ya bonnete, batho ha ba na bonnete ba hore tumelo e bolelang ho bona. Ka tsela e fapaneng le Paulosi, ha ba kgolwe lerato la Modimo le sa thekeseleng ho bona. Ka hona ba batla tiisetso kahare bo bona le dinnete tsa nakwana mme ba lahlehelwa ke tjhebo ya bohlale ba bosafeleng bo fuperweng ke Lentswe la Modimo.

Kgetho ena ya Bibeleng e bokeletswe ho o thusa ho sibolla nnete e mabapi le boteng ba lerato la Modimo la bosafeleng bophelong ba hao. Ha o ntse o bala maqephe ana, eka Lentswe la Modimo, le sa leng le le teng melokong e mengata, le ka ba mantswe a bohlale a tla bonesa tsela e ka pele ho wena.

Ka bona hore bohlale

bo molemo ho feta bothoto,

jwalokaha lesedi

le le molemo ho feta lefifi.

MORUTI 2:13

Modimo – Mmopi ya Matla Ohle

Modimo o bopile lehodimo le lefatshe

Ha re qaleng ka ho shebisisa seo Bibele e re rutang sona ka Modimo jwalo ka Mmopi le Mmusi wa lefatshe le popo ya hae.

“Modimo ya entseng lefatshe le tsohle tse ho lona, eo e leng Morena wa lehodimo le wa lefatshe, ha a dule ditempeleng tse hahilweng ka matsoho. Hape ha a hloke ho sebeletswa ka matsoho a batho, jwaloka hoja a hloka ho hong, hobane ke yena ya neang bohle bophelo, moya le dintho tsohle.”

DIKETSO 17:24-25

“Hobane ha ho letho leha le le leng le ka sitang Modimo.”

LUKA 1:37

Dintho tsohle di bile teng ka lona, mme ha ho letho le bileng teng haese ka lona.

JOHANNE 1:3

Ha ho ya tshwanang le wena Morena,

wena o moholo,

bitso la hao le leholo, le matla.

Ka matla a hae

Modimo o entse lefatshe,

ka bohlale ba hae

a le tsitsisa tulong tsa lona,

ka kelello ya hae a ala le mahodimo.

JEREMIA 10:6,12

“Morena, Ya Halalelang wa Iseraele,

Mmopi wa hao o bua tjena:

Ke entse lefatshe

ka ba ka le bopela motho,

esita le mahodimo

ka a ala ka matsoho a ka,

le dinaledi tsohle tsa lehodimo

di laelwa ke nna.

ESAYA 45:11a,12

“Ho a o lokela, wena Morena

le Modimo wa rona,

ho amohela tlotla,

le hlompho, le matla,

hobane ke wena

ya hlodileng dintho tsohle,

ke ka thato ya hao di leng teng,

di hlodilweng.”

TSHENOLO 4:11

Modimo o bopile motho

Ho Tshimoloho re bala hore Modimo o bopile Adama, e leng motho wa pele, ka mobu wa lefatshe. Ha Modimo o butswella moya mothong, o mo fetotse sebopuwa se phelang.

Morena Modimo a bopa motho ka lerole le tswang mobung; ka dinkong tsa hae a budulela moya wa bophelo, mme motho ya eba sebopuwa se phelang.

TSHIMOLOHO 2:7

Yaba Modimo o bopa motho ka setshwano sa hae, o mmopa ka setshwano sa Modimo; a bopa e motona le e motshehadi.

TSHIMOLOHO 1:27

Sepheo sa Modimo ka motho

E le letshwao le leng la lerato le tshepo ya hae, Modimo ha o a bopa motho feela ka setshwantsho sa oona, empa o mo file bobusi hodima tlholeho yohle hore a e laole le ho e hlokomela:

Morena Modimo a nka motho, a mmea serapeng sa Edene hore a se leme, a se hlokomele.

TSHIMOLOHO 2:15

O mo neile puso

hodima mesebetsi ya diatla tsa hao,

wa bea tsohle katlasa maoto a hae:

manku le makgomo wohle,

le tsona diphoofolo tsa naha;

nonyana tse sepakapakeng,

le ditlhapi ka lewatleng,

le tsohle tse tsamayang ka lewatleng.

PESALEMA 8:7-9

“Jwaloka hoja a hloka ho hong, hobane ke yena ya neang bohle bophelo, moya le dintho tsohle. O entse ditjhaba tsohle ka madi a motho a le mong, hore di ahe lefatsheng lohle; a di beela dinako e sa le pele, le meedi ya boaho ba tsona, e le hore di batle Modimo, haeba di ka mo phopholetsa, tsa mo fumana, le hoja ruri a se hole le e mong le e mong wa rona.

“Re phela ka yena, re tsamaya ka yena, re teng ka yena.”

DIKETSO 17:25b-28a

Motho o furalla Modimo

Karabelo ya motho ho tshepo eo Modimo o e behileng ho yena e bile ho se mo hlomphe le ho hana selekane sa hae sa lerato. Ka lebaka lena, sebe sa kena lefatsheng. Bopaki ba sebopeho sa boetsadibe ba motho bo bongata haholo.

Bona ba fetotse nnete ya Modimo leshano, ba kgumamela sebopuwa, ba se sebeletsa ho ena le Mmopi ya bokwang kamehla yohle! A ho be jwalo!

BAROMA 1:25

Bohle ke baetsadibe, ba ikamohile tlotla ya Modimo.

BAROMA 3:23

Hobane pelong ho tswa mehopolo e kgopo: polao ya sehloho, bofebe, bohlola, boshodu, bopaki ba leshano le diketseletso.

MATHEU 15:19

Ka pelong sethoto se re:

“Ha ho na Modimo.”

Diketso tsa batho di bodile,

di a nyonyeha,

ha ho le ya mong ya etsang tse ntle.

Morena, a le mahodimong,

o tadima bana ba batho,

ho bona hore na ho teng

ya utlwisisang,

ya batlang Modimo.

Bohle ba kgelohile,

ba senyehile kaofela;

ha ho ya etsang tse ntle,

ha ho le ya mong.

PESALEMA 14:1b-3

Re ka tseba jwang hore sebe ke eng?

Motho o tseba melao ya modimo empa ka boetsadibe ba hae, o kgethile ho latela pelo ya hae. Modimo o re file Melao e Leshome; mme Testamenteng e Ntjha, Jesu o akareditse molao wa Modimo ho re nolofaletsa oona hore re o utlwisise le ho o latela.

Yaba Modimo o bua mantswe ana wohle, o re:

“Ke nna Morena Modimo wa hao, ya o ntshitseng naheng ya Egepeta, moo o neng o le lekgoba teng.

“O se ke wa ba le medimo e meng kantle ho nna.

“O se ke wa iketsetsa setshwantsho se betlilweng, leha e le setshwantsho sefe kapa sefe sa ntho e hodimo, lehodimong; kapa e tlase, lefatsheng; kapa e metsing, katlase ho lefatshe. O se ke wa di kgumamela, mme o se ke wa di sebeletsa, hobane nna Morena Modimo wa hao, ke Modimo ya boulelang, ya otlang bana ka baka la bokgopo ba bo-ntata bona, ho isa molokong wa boraro le wa bone, wa ba ntlhoileng. Empa ba nthatang, ba bolokang melao ya ka, ke ba hauhela ho isa melokong e sekete.

“O se ke wa tlaela ka lebitso la Morena Modimo wa hao, hobane Morena a ke ke a tlohela ho otla ya tlaelang ka lebitso la hae.

“Hlokomela letsatsi la Sabatha, o le halaletse. O ka sebetsa ka matsatsi a tsheletseng, mme wa etsa mosebetsi wa hao kaofela, empa letsatsi la bosupa ke Sabatha sa Morena Modimo wa hao. Ka letsatsi lena o se ke wa etsa mosebetsi ofe kapa ofe, wena, kapa mora wa hao, kapa moradi wa hao, kapa mohlanka wa hao, kapa lekgabunyane la hao, kapa diphoofolo tsa hao, kapa mojaki ya ha hao. Ka matsatsi a tsheletseng Morena o ile a etsa lehodimo, le lefatshe, le lewatle, le dintho tsohle tse ho tsona, mme a phomola ka letsatsi la bosupa; ka baka lena Morena o ile a hlohonolofatsa letsatsi la Sabatha, a le halaletsa.

“Hlompha ntatao le mmao, e le hore o tle o phele halalele naheng eo Morena Modimo wa hao, a o neang yona.

“O se ke wa bolaya.

“O se ke wa feba.

“O se ke wa utswa.

“O se ke wa etseletsa motho e mong.

“O se ke wa lakatsa hore ntlo ya motho e mong e be ya hao. O se ke wa lakatsa mosadi wa hae, kapa mohlanka wa hae, kapa lekgabunyane la hae, kapa pholo ya hae, kapa tonki ya hae, kapa ntho e nngwe le e nngwe eo e leng ya motho e mong.”

PHALLO 20:1-17

Molao o re bontsha hore sebe ke eng

Leha ho le jwalo, nka be ke sa tsebe sebe hoja e se be ka Molao; le takatso nka be ke sa e tsebe, ha Molao o ne o sa re: “O se ke wa lakatsa.”

BAROMA 7:7b

Jesu o akareditse Molao ka tsela e latelang:

“ ‘Rata Morena Modimo wa hao ka pelo ya hao yohle, le ka moya wa hao wohle, le ka maikutlo a hao wohle.’ Ena ke yona taelo e kgolo, ya pele. Ya bobedi e tshwanang le yona e re: ‘Rata wa heno jwalokaha o ithata.’ Molao wohle le Baporofeta ba itshetlehile ka ditaelo tse pedi tsena.”

MATHEU 22:37b-40

Dikamo tsa sebe

Jwalo ka Adama le Eva ba ipatetseng Modimo ha ba lemoha hore ba entse phoso, ka hona re arohana le Modimo ha re sa etse thato ya hae.

Empa makgopo a lona

a le arohantse le Modimo wa lona,

dibe tsa lona

di patile fahleho sa hae,

e le hore a se ke a le utlwa.

ESAYA 59:2

Ya thahasellang tsa botho ke sera sa Modimo: Ha a ikokobetse tlasa Molao wa Modimo, etswe o a sitwa. Ba laolwang ke botho ba sitwa ho kgahlisa Modimo.

BAROMA 8:7-8

Modimo o ahlola sebe

Sebe se kgahlanong le sebopeho sa Modimo mme ka hona se tlameha ho fuwa kotlo.

Kgalefo ya Modimo e senotswe e etswa lehodimong, e theohela hodima bohle ba sa hlompheng Modimo, ba sa lokang, ba thibelang nnete ka ho se loke ha bona.

BAROMA 1:18

Ka baka leo, e mong le e mong wa rona o tla ikarabella ho Modimo.

BAROMA 14:12

Bana beso, e mong a se ke a lla ka e mong, hore le tle le se ke la ahlolwa. Moahlodi ke eo o se a le monyako.

JAKOBO 5:9

Jesu Kreste – tshepo ya motho

Modimo o pakile lerato la hae ka ho re fa Mora wa hae. O tshwanne le rona hore a phele hara rona, ho re bontsha tsela.

Lentswe ya eba motho, la aha hara rona, mme ra bona tlotla ya lona, e tletseng mohau le nnete, tlotla e kang eo Mora ya tswetsweng a nnotshi a e fumaneng ho Ntate.

JOHANNE 1:14

Empa, erekaha Modimo a le mohau haholo, ka baka la lerato leo a re ratang ka lona, o re tsositse bafung le Kreste, ha re ne re shwele ka baka la ditshito tsa rona. Hopolang he, hore ke ka mohau wa hae le pholositsweng. Modimo o re tsositse le Kreste, a re bea mmoho le yena mahodimong.

BAEFESE 2:4-6

Modimo o mong, le mmoelanyi pakeng tsa Modimo le batho o mong, e leng Kreste Jesu eo e leng motho, ya ikentseng tefello ya bohle. Bopaki ba hona bo ile ba bonahala ka nako ya teng.

1 TIMOTHEA 2:5-6

Ya dumelang ho yena ha a ahlolwe; athe ya sa dumeleng o se a ahlotswe, kahobane a sa dumele ho Mora wa Modimo ya tswetsweng a inotshi.

JOHANNE 3:18

Jwale he, ba leng ho Kreste ha ba sa tla ahlolwa.

BAROMA 8:1

Kreste ke mpho e kgolo ka ho fetisisa ya Modimo ho batho

Kreste o jwalo ka Ntate

Jesu Kreste ke Mora wa Modimo le Modimo boyena. Ke setshwantsho sa Modimo Ntate lefatsheng.

Kreste ke setshwantsho sa Modimo ya sa bonweng. Ke yena Letsibolo, ya bileng teng pele ho tsohle tse hlodilweng.

BAKOLOSE 1:15

“Modimo o ratile lefatshe hoo a le neileng Mora wa hae ya tswetsweng a inotshi, hore e mong le e mong ya dumelang ho yena, a se ke a timela, a mpe a be le bophelo bo sa feleng. Modimo ha a a ka a roma Mora wa hae lefatsheng ho ahlola lefatshe, empa e le hore lefatshe le pholoswe ka yena.”

JOHANNE 3:16-17

Mehleng ya kgale Modimo o ile a bua le bo-ntata rona ka baporofeta, ka makgetlokgetlo, ka mekgwa e mengata, empa jwale matsatsing ana a qetello o buile le rona ka Mora wa hae, eo a entseng tsohle ka yena, mme a mo etsa mojalefa wa tsona. Mora o kganya ka tlotla ya Modimo, ke setshwantsho sa boleng ba Modimo, mme tsohle o di boloka ka lentswe la hae le matla.

BAHEBERU 1:1-3a

Ha ho ya kileng a bona Modimo le ka mohla; Mora ya tswetsweng a nnotshi, eo e leng Modimo, ya leng sefubeng sa Ntate, ke yena ya re tsebisitseng Modimo.

JOHANNE 1:18

Jwale Jesu a phahamisa lentswe, a ruta ka Tempeleng, a re: “Le a ntseba, le tseba le moo ke tswang teng; ha ke a tla ka bonna, empa ya nthomileng ke wa nnete, eo le sa mo tsebeng. Nna ke a mo tseba, hobane ke tswa ho yena, mme ke yena ya nthomileng.”

JOHANNE 7:28-29

“Pelo tsa lona di se ferekane. Dumelang ho Modimo; le ho nna le dumele.”

Filipi a re ho yena: “Morena, re bontshe Ntate, e be ho re lekane.”

Jesu a re ho yena: “Ke bile le lona nako e kaakaale, empa ha o a ka wa ntseba, Filipi? Ya mponeng o bone Ntate; o bolela jwang ha o re: ‘Re bontshe Ntate’? Na ha o dumele hore ke ka ho Ntate, le Ntate o ka ho nna na? Dipolelo tseo ke le bolellang tsona, ha ke di bolele di etswa ho nna, empa Ntate ya dulang ka ho nna o etsa mesebetsi ya hae. Ntumeleng ha ke re ke ka ho Ntate, le Ntate o ka ho nna; ha le sa ntumele, dumelang ka baka la yona mesebetsi eo.”

JOHANNE 14:1,8-11

Jwalokaha o mo neile matla hodima batho bohle, hore bohle bao o mo neileng bona, a tle a ba nee bophelo bo sa feleng.

JOHANNE 17:2

Kreste o jara kotlo bakeng sa dibe tsa rona

Modimo o ke ke wa mamella ho etswa ha diphoso hobane yena boyena ha a na sekodi. Sebe se tlameha ho fuwa kotlo empa Modimo o re rata haholo, hoo a rometseng Mora wa hae ho tla jara kotlo bakeng sa dibe tsa rona.

Empa Modimo o bontshitse lerato la hae ho rona, ka hore Kreste a re shwele ha re ne re sa le baetsadibe.

BAROMA 5:8

Moputso wa sebe ke lefu, empa mpho ya mohau, ya Modimo, ke bophelo bo sa feleng ho Kreste Jesu, Morena wa rona.

BAROMA 6:23

Kreste le yena o shwetse dibe tsa lona hanngwe, ya lokileng a shwela ba sa lokang, e le hore a tle a le tlise ho Modimo. O ile a bolawa ka nqeng ya mmele, empa a kgutlisetswa bophelong ka Moya.

1 PETROSE 3:18

Ke ka yena, ka madi a hae, re lopolotsweng, ra tshwarelwa dibe, ka baka la boholo ba mohau wa hae.

BAEFESE 1:7

Empa kajeno Modimo o le boelantse le yena ka lefu la Kreste, ka mmele wa hae o shwang, e le hore le tsebe ho hlaha pela hae le le ba halalelang, ba se nang sekodi, ba hlwekileng.

BAKOLOSE 1:22

Kreste o hlola lefu mme o fana ka bophelo bo sa feleng

Kaha re tseba hore Kreste ya tsohileng bafung ha a ka ke a hlola a eshwa hape, lefu ha le sa na matla hodima hae. Ho shweng ha hae, o shwele hanngwe feela ka nqeng ya sebe, empa ho pheleng ha hae, o phelela Modimo.

Ka mokgwa o jwalo le lona le inke le le ba shweleng ka nqeng ya sebe, empa le le ba phelelang Modimo ho Kreste Jesu.

BAROMA 6:9-11

Haeba Moya wa ya tsositseng Jesu bafung o phela ka ho lona, ya tsositseng Kreste bafung o tla phedisa le mmele ya lona e shwang, ka Moya wa hae o phelang ka ho lona.

BAROMA 8:11

Modimo o tsositse Morena bafung, mme le rona o tla re tsosa ka matla a hae.

1 BAKORINTHE 6:14

Kreste o shwele ka baka la dibe tsa rona, ho ya kamoo Mangolo a bolelang kateng, le hore o ile a patwa, a ba a tsoha bafung ka tsatsi la boraro.

1 BAKORINTHE 15:3b-4

Modimo o fetisa kahlolo ya sebe ka Kreste

“Hobane o beile letsatsi leo ka lona a tla ahlola lefatshe ka toka, ka monna eo a mo kgethileng, mme o neetse bohle bopaki ka ho mo tsosa bafung.”

DIKETSO 17:31

“Ntate ha a ahlole motho, empa o neile Mora tokelo yohle ya ho ahlola.”

“O mo neile matla a ho ahlola, hobane ke Mora Motho.

“Se makalleng hona, hobane nako e a tla, eo ka yona bohle ba ka mabitleng ba tla utlwa lentswe la hae, mme ba tla tswa, ba entseng tse molemo ba tsohele bophelo, ba entseng tse kgopo ba tsohele kahlolo.”

JOHANNE 5:22,27-29

Senotlolo sa mpho ya Modimo ke tumelo

Tumelo ke eng?

Ho ba le tumelo ke ho kgolwa bonnete le tshepeho ya seo o dumelang ho sona mme o thehe diketso tsa hao hodima ditumelo tseo.

Tumelo ke ho tshepa dintho tse ntseng di lebeletswe, ke ho kgodiseha ka tse esong ho bonwe.

Ke tla reng hape? Nka haellwa ke sebaka sa ho lokodisa tsa Gideone, Barake, Samosone, Jafeta, Davida, Samuele le baporofeta. Ka tumelo batho bao ba ile ba fenya mebuso, ba etsa tse lokileng, ba fumana tseo ba neng ba di tshepisitswe. Ba bolaya ditau, ba tima mollo o bohale, ba phonyoha ho bolawa ka sabole. Ba ne ba fokola, empa ba boela ba matlafala, ba fetoha dinatla ntweng, ba qhala dimphi tsa baditjhaba. Basadi ba boela ba kgutlisetswa bafu ba bona ba tsohileng bafung. Empa ba bang, e le hore ba tle ba tsohele bophelo bo botle ka ho fetisa, ba ile ba hana ho lokollwa, ba shwela ditlhokofatsong.

BAHEBERU 11:1,32-35

Tumelo e baka hore o tsebe ka pelong ya hao pele o ka bona ka mahlo a hao

Re phela ka tumelo, e seng ka ho mmona.

2 BAKORINTHE 5:7

Tumelo ke ho dumela ho Jesu Kreste

Ha o bolela Morena Jesu ka molomo wa hao, mme o dumela ka pelong ya hao hore Modimo o mo tsositse bafung, o tla pholoswa. Motho o dumela ka pelo hore a tle a lokafatswe, mme o bolela tumelo ya hae ka molomo hore a tle a pholoswe.

BAROMA 10:9-10

“Kannetenete, ke a le bolella hore ya utlwang lentswe la ka, a dumela ho ya nthomileng, o na le bophelo bo sa feleng. Ha a ahlolwe, empa o tswile lefung, a kena bophelong.”

JOHANNE 5:24

“Thato ya Ntate ke hore e mong le e mong ya bonang Mora, a dumela ho yena, a be le bophelo bo sa feleng, mme ke tla mo tsosa ka letsatsi la ho qetela.”

JOHANNE 6:40

Tumelo ke ho hlompha Kreste

Ho etsa jwalo ka ha Kreste a re laela hore re etse, ho fana ka nnete ditumelong tsa rona.

Seo re tsebang ka sona hore re a mo tseba, ke ha re boloka ditaelo tsa hae. Ya reng: “Ke a mo tseba,” empa a sa boloke ditaelo tsa hae, o leshano, ha a na nnete. Empa ya bolokang lentswe la hae, ke eo ruri lerato la Modimo le phethehileng ka ho yena. Sena ke seo re tsebang ka sona hore re phela ho yena.

1 JOHANNE 2:3-5

Taelo ya hae ke ena: Re dumele lebitsong la Mora wa hae Jesu Kreste, mme re ratane jwalokaha a re laetse. Ya bolokang ditaelo tsa Modimo o phela ka ho Modimo, le Modimo o phela ka ho yena. Ka Moya o Halalelang oo Modimo a re neileng wona, re tseba hore Modimo o phela ka ho rona.

1 JOHANNE 3:23-24

Seo lerato la Modimo le leng sona ke hore re boloke ditaelo tsa hae. Ditaelo tsa hae ha di boima.

1 JOHANNE 5:3

A re itlhwekiseng ditshileng tsohle tsa nama le tsa moya, ka ho phethahatsa kgalaletso ya rona, re ntse re tshaba Modimo.

2 BAKORINTHE 7:1b

Tumelo ke ho sokoloha

Ho sokoloha ke phetolo e kgolo ya maikutlo e lebisang phetolong ya mekgwa ya bophelo. E bolela ho furalla sebopeho sa hao sa kgale mme o tsamaye ditseleng tsa Jesu.

Nkgutlise ke hona,

mme ke tla kgutla,

hobane wena o Morena,

Modimo wa ka.

JEREMIA 31:18b

‘Kgutlelang ho nna,’ ho rialo Morena wa mabotho, ‘le nna ke tla kgutlela ho lona,’ ho rialo Morena wa mabotho.

SAKARIYA 1:3b

“Nako e fihlile, Mmuso wa Modimo o atametse; bakang, mme le dumele molaetsa o molemo.”

MAREKA 1:15

Tumelo ke ho inehela ho Kreste

Esita le mesebetsi ya rona e hlwahlwa ka ho fetisisa ha e a phethahala mme e tletse sebe. Ke nako ya hore o behe tshepo ya hao ho Kreste mme o kgaotse ho itshepa bowena feela. Moapostola Paulosi o re:

Haeba e mong a hopola hore a ka di tshepa, e ne e ka ba nna wa pele. Ke ile ka bolotswa ha ke le matsatsi a robedi. Ke Moiseraele ka tswalo, wa leloko la Benjamine, ke Moheberu wa mmakgonthe. Ka nqeng ya Molao ke Mofarisi; ka nqeng ya tjheseho ke ne ke le mohlorisi wa kereke; ka nqeng ya ho loka ho tswang Molaong, ha ke nyatsehe.

Empa tsohle tseo ke neng ke di tadima e le phaello, jwale ke di nka e le tahlehelo, ka baka la Kreste. Ho feta mona ke nka tsohle e le tahlehelo, ha ke di bapisa le seo e leng sa bohlokwa, e leng ho tseba Kreste Jesu, Morena wa ka. Ka baka la hae ke tetse tsohle, mme ke di nka e le manyala, e le hore ke tle ke rue Kreste, ke be ntho e le nngwe le yena, e seng ka ho loka ha ka ho tswang Molaong, empa ka ho loka ho fumanwang ka tumelo ho Kreste. Ho loka hona ho tswa ho Modimo, ho theilwe hodima tumelo. Ke batla ho tseba Kreste feela, le matla a tsoho ya hae, ke be le kabelo mahlokong a hae, ka ho tshwana le yena lefung la hae, ka tshepo ya hore ke tla tsoswa bafung ho iswa bophelong.

BAFILIPI 3:4b-11

Tumelo ke ho ba wa Kreste

O rekilwe ka madi a bohlokwa a Kreste mme ka hona o wa hae!

Ka mokgwa o jwalo, bana beso, le lona le shwele ka nqeng ya Molao wa Moshe, ka baka la ho ba mmele wa Kreste, hore le be ba e mong: Ke ho re le be ba ya tsohileng bafung, e le hore re tle re etse mosebetsi wa Modimo.

BAROMA 7:4

Leha re eshwa, re shwela Morena. Ka baka leo, leha re phela, kapa re eshwa, re ba Morena.

Kreste o ile a shwa, a ba a tsoha bafung ka lebaka lona lena: hore e tle e be Morena wa ba shweleng le wa ba phelang.

BAROMA 14:8b-9

Lona le ba Kreste, mme Kreste ke wa Modimo.

1 BAKORINTHE 3:23

Le hore le ba e mong? Le rekilwe ka theko e phahameng. Ka baka leo, tlotlisang Modimo ka mmele ya lona.

1 BAKORINTHE 6:19b-20

Ke tla tseba jwang hore tsee tsohle ke nnete?

Ka phatlalletso ya Moya o Halalelang

Moya o Halalelang ke motho wa boraro ho Boraro bo Halalelang bo saleng bo le teng ho tloha qalehong ya nako.

“Ke tla kopa Ntate, mme o tla le nea Mothusi e mong, hore a be le lona ka ho sa feleng.”

“Empa Mothusi, Moya o Halalelang oo Ntate a tla o romela lebitsong la ka, yena o tla le ruta tsohle, a le hopotse tsohle tseo ke le boleletseng tsona.”

JOHANNE 14:16,26

Ha eo a etla, o tla kgodisa lefatshe ka tsa sebe, le ka tsa toka, le ka tsa kahlolo.

JOHANNE 16:8

Ke ka baka leo, ke le tsebisang hore ha ho motho ya nang le Moya o Halalelang ya ka reng: “Jesu o rohakehile;” ebile ha ho motho ya ka reng: “Jesu ke Morena,” ha a se na Moya o Halalelang.

1 BAKORINTHE 12:3

Ya re tlotsitseng, ya re tshwaileng ka letshwao la hae, mme ya re fileng Moya o Halalelang dipelong tsa rona, e le ho tiisa hore tse tlang di tla tla.

2 BAKORINTHE 1:21b-22

Ka Lentswe la Modimo

Lentswe la hao

ke lebone maotong a ka,

ke lesedi tseleng ya ka.

PESALEMA 119:105

Erekaha lefatshe, ka bohlale ba lona, le sitilwe ho tseba Modimo ka mesebetsi ya bohlale ba hae.

1 BAKORINTHE 1:21a

Jwale tumelo re e fumana ka ho utlwa, mme seo re se utlwang ke lentswe la Kreste.

BAROMA 10:17

Mang le mang ya dumelang ho Kreste, o fetoha sebopuwa se setjha

Re fana ka bopaki ba tumelo ya rona ka ho phela maphelo a rona ho latela dinnete tseo re di sibollotseng Lentsweng la Modimo la bosafeleng.

Ka tsela ena, ha motho a le ho Kreste, ke mmopuwa e motjha; tsa kgale di fetile, tse ntjha di hlahile. Tsena tsohle di tswa ho Modimo, ya ileng a re boelanya le yena ka Kreste.

2 BAKORINTHE 5:17-18a

Jesu a araba, a re ho yena: “Kannetenete, ke a o bolella, ha motho a sa tswalwe botjha, a ke ke a bona Mmuso wa Modimo.”

Nikodema a re ho yena: “Motho a ka tswalwa jwang a se a tsofetse na? Na a ka kena ka popelong ya mmae kgetlo la bobedi, mme a tswalwa?”

Jesu a araba, a re: “Kannetenete, ke a o bolella, ha motho a sa tswalwe ka metsi le ka Moya, a ke ke a kena Mmusong wa Modimo.”

JOHANNE 3:3-5

Motho o phela jwang jwalo ka sebopuwa se setjha?

Sebeletsanang

Ho se be ya ipatlelang tse molemo, empa e mong a batlele e mong tse molemo.

Le se kgopise motho, e ka ba Mojuda, kapa moditjhaba, kapa le kereke ya Modimo, jwalokaha le nna ke leka ho thabisa bohle, dinthong tsohle. Ha ke ipatlele se molemo ke le mong, ke se batlela le ba bangata, hore ba tle ba pholoswe.

1 BAKORINTHE 10:24,32-33

E mong a ikokobeletse e mong ka ho hlompha Kreste.

BAEFESE 5:21

Ratanang jwaloka bana ba motho, le hlodisane ha le hlomphana.

BAROMA 12:10

Re se kgathale ho etsa tse molemo, hobane re tla kotula ka nako e lokelang, haeba re sa tepelle. Jwale he, ha re sa ntse re ena le sebaka, a re etsetseng bohle molemo, haholoholo ba lelapa la bodumedi.

BAGALATA 6:9-10

Eba mohlala ho batho ba bang

Ebang sedi ho ba kantle, le sebedise monyetla oo le o fumanang. Kamehla dipolelo tsa lona e be tse mosa, tse nokilweng ka letswai, mme le ithute ho araba motho ka mong hantle.

BAKOLOSE 4:5-6

“Lesedi la lona le ke le kganyetse batho jwalo, ba tle ba bone mesebetsi e metle ya lona, ba be ba tlotlise Ntata lona ya mahodimong.”

MATHEU 5:16

Le be baphethi ba lentswe leo, e seng bautlwi feela, ba ithetsang ka bobona.

JAKOBO 1:22

Ka baka leo, bana beso, itekeng ka matla hore pitso le kgetho ya lona e tiye.

2 PETROSE 1:10a

Bana ba ka, lerato la rona e se ke ya eba la mantswe kapa la leleme feela, empa e be la diketso le la nnete. Ke ka lona re ka tsebang hore re fela re le ba nnete, mme matswalo a rona a tla kgutsa pela Modimo.

1 JOHANNE 3:18-19

Holang tumelong

Sebopuwa se setjha se tlameha ho hola mme se tiye. Kgolo e tswang ho baleng le ho utlweng Lentswe la modimo le rapella le ho rapela mmoho le badumedi ba bang.

Thapelo ya ka ke hore le ekeletswe lerato le nang le tsebo le kutlwisiso yohle hoyahoile, hore le tle le tsebe ho hlalohanya tse nang le thuso.

BAFILIPI 1:9-10a

Jwale a re tloheleng thuto eo ho qalwang ka yona ya Kreste, re fetele pele ho tse phethehileng, tsa batho ba baholo.

BAHEBERU 6:1a

Leha ho le jwalo, re bua tsa bohlale hara ba hodileng tumelong.

1 BAKORINTHE 2:6a

Ka baka leo, ho tloha mohla re neng re utlwa hona, rona ha re a ka ra kgaotsa ho le rapella. Re nnile ra kopa Modimo hore a le fe ho tseba thato ya hae, ka ho le nea bohlale bohle le kutlwisiso yohle e tswang ho Moya wa hae. Ka tsela ena le tla phela ka mokgwa o tshwanelehang mahlong a Modimo, le mo kgahlise dinthong tsohle. Le tla atleha mesebetsing yohle e lokileng, mme le hole tsebong ya Modimo.

BAKOLOSE 1:9-10

Jwaloka masea a sa tswa hlaha, lakatsang lebese le hlwekileng la lentswe la Modimo, e le hore ka lona le tle le hodisetswe pholohong.

1 PETROSE 2:2

Modimo o matlafatsa tumelo

Modimo o fana ka mokgwa wa ho matlafatsa tumelo ya rona le ho e hodisa ka ditsela tse latelang:

Ka Moya o Halalelang

“Bonang, ke na le lona kamehla yohle ho isa bofelong ba lefatshe.”

MATHEU 28:20b

“Ke tla kopa Ntate, mme o tla le nea Mothusi e mong, hore a be le lona ka ho sa feleng, e leng Moya wa nnete.”

“Empa Mothusi, Moya o Halalelang oo Ntate a tla o romela lebitsong la ka, yena o tla le ruta tsohle, a le hopotse tsohle tseo ke le boleletseng tsona.”

JOHANNE 14:16-17a,26

A re pholosa ka tlhatsuo ya ho tswalwa botjha, eo Moya o Halalelang o re ntjhafatsang ka yona. Moya oo Modimo o o theoletse hodima rona ka bongata, ka Jesu Kreste Mopholosi wa rona.

TITE 3:5b-6

Ka Lentswe la hae

Lentswe la Modimo le a phela, le a sebetsa. Le bohale ho feta disabole tsohle tse sehang kamahohle. Le phohlotsa ho ya fihla moo bophelo le moya di kopanang teng, manonyeletsong le mokong. Le ahlola mehopolo le merero ya pelo. Ha ho sebopuwa se ka patehang pela hae; tsohle di pepeneneng, di bonahala mahlong a hae, yena eo re tla ikarabella ho yena.

BAHEBERU 4:12-13

Mangolo wohle a ngotswe ka tshusumetso ya Moya wa Modimo, mme a na le thuso ya ho ruta, ya ho nyatsa, ya ho busetsa batho tseleng ya ho loka le ho ba tsamaisa ho yona, hore motho wa Modimo a tle a phethehe, a kwetlisetswe mesebetsi yohle e lokileng.

2 TIMOTHEA 3:16-17

Jwale Jesu a re ho Bajuda ba dumetseng ho yena: “Ha le tiisetsa lentsweng la ka, le barutuwa ba ka kannete; le tla tseba nnete, mme nnete e tla le lokolla.”

JOHANNE 8:31-32

Ka Kereke ya hae

Kereke (mmele wa hae), le ho bokana mmoho sebakeng sa setjhaba sa thapelo, disakramente le boena ba badumedi, ke lehae leo Modimo a le fang ba dumelang.

Ba nna ba tiisetsa thutong ya baapostola, le kopanong ya bodumedi, le ho ngwathweng ha bohobe, le dithapelong.

Ka letsatsi le leng le le leng ba ba mmoho ka Tempeleng ba le maikutlo a le mang, ba kena ntlo ka nngwe ba ntse ba ngwatha bohobe; ba ja dijo ka thabo le ka pelo tse tshweu. Ba rorisa Modimo, ba ratwa ke batho bohle, mme ka letsatsi le letsatsi Morena a eketsa phutheho ka ba pholoswang.

DIKETSO 2:42,46-47

Jwale bongata ba ba dumetseng ba eba pelonngwe le moyamong, mme ha se ke ha eba le ya mong ya reng tseo a nang le tsona ke tsa hae a le inotshi, empa tsohle ba di kopanela.

DIKETSO 4:32

Kereke ya eba le kgotso Judea yohle, le Galelea, le Samaria; ya bopeha, ya phela ka ho tshaba Morena, mme ya anafala ka kgothatso ya Moya o Halalelang.

DIKETSO 9:31

Ka poko ya setjhaba

A ya Nasaretha, moo a holetseng teng, mme ho ya ka tlwaelo ya hae a kena ka tlung ya thapelo ka tsatsi la Sabatha.

LUKA 4:16a

Re se ke ra furalla diphutheho tsa rona, jwalokaha ba bang ba tlwaetse. Empa re kgothatsane, haholoholo kaha le a bona hore Letsatsi la Morena le ntse le atamela.

BAHEBERU 10:25

Le mpe le tlale Moya o Halalelang. Kgothatsanang ka dipesalema, difela le dipina tse halalelang; rokang Morena, mme le mminele dipesalema ka dipelong tsa lona. Kamehla lebohang Modimo Ntate ka baka la tsohle, ka lebitso la Morena wa rona Jesu Kreste.

BAEFESE 5:18b-20

Ntho e le nngwe feela

eo ke e kopang,

eo ke e batlang ho Morena,

ke hore ke phele ka tlung ya Morena

ka matsatsi wohle a bophelo ba ka,

ke tle ke bohe

bokgabane ba Morena,

ke bo nahanisise

ke le ka Tempeleng ya hae.

DIPESALEMA 27:4

Ke ile ka thaba ha ho thwe ho nna:

“A re yeng ka Tlung ya Morena.”

DIPESALEMA 122:1

Ka ho ruta

Ha ho le jwalo, ba ka rapela jwang eo ba sa dumelang ho yena? Ba ka dumela jwang eo ba sa kang ba utlwa tsa hae? Ba ka di utlwa jwang ho se ya di bolelang? Ba ka di bolela jwang ha ba sa rongwa? Ho jwalokaha ho ngotswe, ho thwe: “A matle hakaakang maoto a ba phatlalatsang molaetsa o molemo!”

BAROMA 10:14-15

Ka baka leo, ho tloha mohla re neng re utlwa hona, rona ha re a ka ra kgaotsa ho le rapella. Re nnile ra kopa Modimo hore a le fe ho tseba thato ya hae, ka ho le nea bohlale bohle le kutlwisiso yohle e tswang ho Moya wa hae. Ka tsela ena le tla phela ka mokgwa o tshwanelehang mahlong a Modimo, le mo kgahlise dinthong tsohle. Le tla atleha mesebetsing yohle e lokileng, mme le hole tsebong ya Modimo.

BAKOLOSE 1:9-10

Ka selekane le Kreste le badumedi ba bang

Seo re ileng ra se bona, le seo re ileng ra se utlwa, re le bolella sona, e le hore le lona le tle le phedisane le rona, mme ho phedisana ha rona le lona ke ho phedisana le Ntate le Mora wa hae, Jesu Kreste.

1 JOHANNE 1:3

Re mmele o le mong ho Kreste, e mong ke setho sa e mong.

BAROMA 12:5b

Bohle re kolobeleditswe ho ba mmele o le mong, ka Moya o le mong; leha re ka ba Bajuda kapa Bagerike, makgoba kapa balokolohi, re amohetse Moya o le mong.

Jwale ditho di ngata, empa mmele o mong.

1 BAKORINTHE 12:13,20

Ka Bohobe ba Bophelo

“Ke nna bohobe bo phelang, bo theohileng lehodimong; ha motho a ka ja bohobe bona o tla phela ka ho sa feleng, mme bohobe boo ke tla fana ka bona ka baka la bophelo ba lefatshe, ke nama ya ka.”

Bajuda ba qabana, ba re: “Eo a ka re nea nama ya hae jwang, ra e ja?”

Jesu a re ho bona: “Kannetenete, ke a le bolella, ha le sa je nama ya Mora Motho, le sa nwe madi a hae, ha le na bophelo ka ho lona. Ya jang nama ya ka, a enwa madi a ka, o na le bophelo bo sa feleng, mme ke tla mo tsosa ka letsatsi la ho qetela. Nama ya ka ke sejo sa nnete, le madi a ka ke seno sa nnete. Ya jang nama ya ka, a enwa madi a ka, o dula ka ho nna, le nna ka ho yena. Jwalokaha Ntate ya phelang a nthomile, mme ke phela ka Ntate, le ya ntjang o tla phela ka nna.”

JOHANNE 6:51-57

Na senwelo se hlohonolofaditsweng, seo re se lebohang, hase se re abelang madi a Kreste na? Le bohobe boo re bo ngwathang, na hase mokgwa wa ho abelwa mmele wa Kreste na? Le hoja re le bangata, re mmele o le mong, hobane bohobe bo bong, mme bohle re ja bohobe boo bo le bong.

1 BAKORINTHE 10:16-17

Ka thapelo

“Mohlang oo ha le na ho mpotsa letho. Kannetenete, ke a le bolella hore eng kapa eng eo le e kopang ho Ntate ka lebitso la ka, o tla le nea yona. Ho fihlela jwale ha le eso kope letho ka lebitso la ka; kopang, mme le tla fuwa, hore thabo ya lona e be e phethehileng.”

JOHANNE 16:23-24

“Kopang, le tla fuwa; batlang, le tla fumana; kokotang, le tla bulelwa, hobane mang kapa mang ya kopang o a fuwa, ya batlang o a fumana, mme ya kokotang o a bulelwa.”

MATHEU 7:7-8

Yare hoba Jesu a qete ho rapela a le sebakeng se seng, morutuwa e mong wa hae a re ho yena: “Morena, re rute ho rapela, jwalokaha Johanne a rutile barutuwa ba hae.”

A re ho bona: “Ha le rapela, le re:

“Ntate, Lebitso la hao le halaletswe;

Mmuso wa hao o tle;

o re fe ka letsatsi le letsatsi

bohobe boo re bo hlokang;

o re tshwarele dibe tsa rona,

hobane le rona re tshwarela

bohle ba re sitelwang;

o re phemise ho kena molekong.”

LUKA 11:1-4

Re ka ya ho Modimo ka sebete, hobane, ha re kopa ho hong ho ya ka thato ya hae, o a re utlwa. Jwale, kaha re tseba hore o a re utlwa ha re kopa, re a tseba hore tseo re di kopang ho yena e se e ntse e le tsa rona.

1 JOHANNE 5:14-15

Ka ho hana meleko

Modimo o fana ka mokgwa wa ho matlafatsa tumelo hara meleko.

Yaba Jesu o iswa ke Moya feelleng ho ya lekwa ke Diabolosi.

Empa Jesu a re ho yena: “Tloha, Satane! Ho ngotswe, ho thwe:

“ ‘O tla kgumamela Morena

Modimo wa hao,

o sebeletse yena a nnotshi.’ ”

Jwale Diabolosi a mo tlohela, mme bonang, mangeloi a atamela, a mo sebeletsa.

MATHEU 4:1,10-11

‘O re phemise ho kena molekong,

o mpe o re lopolle bobeng.’

MATHEU 6:13a

Hlomelang ka dihlomo tsohle tsa Modimo, hore le tle le tsebe ho qhela maraba a Diabolosi. Ha re lwane le motho wa nama le madi, empa re lwana le meya e busang, le e laolang, le e renang hodima lefatshe lena la lefifi, e leng meya e kgopo, e sebakeng.

BAEFESE 6:11-12

Lwantshang Diabolosi, mme o tla le baleha.

JAKOBO 4:7b

Ebang le boitshwaro, le fadimehe. Diabolosi, sera sa lona, o solla jwaloka tau e purumang, a ntse a batla eo a ka mo harolang. Itwaneleng le tiile tumelong; tsebang hore mahloko a tshwanang le a lona a ntse a hlahela bana babo lona bohle, lefatsheng lohle.

1 PETROSE 5:8-9

Ho lehlohonolo motho ya mamellang teko, hobane ha a se a amohelehile, o tla fumana mofapahlooho wa bophelo, oo Morena a o tshepisitseng ba mo ratang.

Ho se be motho, eo ekareng ha a le molekong, a re: “Ke lekwa ke Modimo.” Modimo ha a lekwe ke bobe, mme le yena ha a leke motho le ya mong. Empa e mong le e mong o lekwa ha a hulwa, mme a hohelwa ke ditakatso tsa hae. Jwale ha takatso e mpe e se e emere, e tswala sebe, mme ha sebe se se se phethehile, se tswala lefu.

JAKOBO 1:12-15

Ka boinehelo bo phethahetseng ho Modimo

Ha ho le jwalo, sebe se se ke sa busa mmeleng ya lona e shwang, sa etsa hore le mamele ditakatso tsa botho. Le se ke la hlola le neela sebe ditho tsa lona, hore e be dihlomo tsa ho se loke; le mpe le ineele Modimo le le ba phelang, ba tsohileng bafung; le neele Modimo ditho tsa lona, hore e be dihlomo tsa ho loka.

BAROMA 6:12-13

Hlokomelang metsamao ya lona haholo; le se be dithoto, le mpe le be ba bohlale, le sebedise monyetla oo le o fumanang, hobane mehla ena e mebe. Ka baka leo, se fetoheng mawatla, le mpe le utlwisise seo e leng thato ya Morena. Se tahweng ke jwala bo le isang boitahlong, le mpe le tlale Moya o Halalelang. Kgothatsanang ka dipesalema, difela le dipina tse halalelang; rokang Morena, mme le mminele dipesalema ka dipelong tsa lona. Kamehla lebohang Modimo Ntate ka baka la tsohle, ka lebitso la Morena wa rona Jesu Kreste.

BAEFESE 5:15-20

Jala Ditaba tse Molemo

Modimo o batla ho fihlella lefatshe lohle ka badumedi:

“Lesedi la lona le ke le kganyetse batho jwalo, ba tle ba bone mesebetsi e metle ya lona, ba be ba tlotlise Ntata lona ya mahodimong.”

MATHEU 5:16

“Eyang ke hona le ditjhaba tsohle, le di etse barutuwa, le ba kolobetse ka lebitso la Ntate, le la Mora, le la Moya o Halalelang, le ba rute ho boloka tsohle tseo ke le laetseng tsona. Bonang, ke na le lona kamehla yohle ho isa bofelong ba lefatshe.”

MATHEU 28:19-20

“Empa le tla amohela matla ha Moya o Halalelang o se o theohetse hodima lona. Le tla ba dipaki tsa ka Jerusalema, le Judea yohle, le Samaria, le ho ya fihla dipheletsong tsa lefatshe.”

DIKETSO 1:8

Ha e le ba qhalantsweng, ba ya kahohle ba ntse ba bolela molaetsa o molemo wa lentswe la Modimo.

DIKETSO 8:4

“O ile a re laela ho phatlalletsa setjhaba le ho paka hore ke ya beilweng ke Modimo ho ba moahlodi wa ba phelang le ba shweleng. Baporofeta bohle ba a mo paka, ba re e mong le e mong ya dumelang ho yena o tla amohela tshwarelo ya dibe ka lebitso la hae.”

DIKETSO 10:42-43

Le ka baka la boiponahatso ba hae le ka Mmuso wa hae, ke ipiletsa ho wena, ke re: Phatlalatsa lentswe, o pheelle ho le bolela, ebang le a amohelwa kapa ha le amohelwe; nyatsa, kgalemela, kgothatsa, o ntse o ruta ka mamello yohle. Nako e a tla eo ka yona ba sa tlong ho mamella thuto ya nnete.

2 TIMOTHEA 4:1b-3a

Monyaka le Kgotso

Batho ba batlang thabo le maruo a lefatshe le menate ya nakwana ba phakisa ba swabe. Leha ho le jwalo, haeba re phela ho latela Lentswe la Modimo, re tla ba le monyaka le thabo tsa nako ya bophelo bohle.

Modimo, Mopholosi wa rona, le lerato la hae ho batho, a re pholosa, e seng ka baka la mesebetsi e lokileng eo re e entseng, empa e le ka baka la lereko la hae. A re pholosa ka tlhatsuo ya ho tswalwa botjha, eo Moya o Halalelang o re ntjhafatsang ka yona. Moya oo Modimo o o theoletse hodima rona ka bongata, ka Jesu Kreste Mopholosi wa rona, e le hore, ha re se re lokafaditswe ka mohau wa hae, re tle re be majalefa a bophelo bo sa feleng, boo re bo tshepileng.

TITE 3:4b-7

Ba ileng ba jala ka dikgapha,

ba tla kotula ka ditlatse.

Ya tsamayang a lla,

a nkile peo e tla jalwa,

o tla kgutla ka ditlatse,

a nkile mangata a hae.

PESALEMA 126:5-6

Ho lehlohonolo bohle,

bohle ba tshabang Morena,

ba tsamayang ditseleng tsa hae.

O tla ja tholwana tsa mosebetsi,

tsa mosebetsi wa matsoho a hao,

o tla ba lehlononolo,

o be le katleho.

PESALEMA 128:1b-2

O tlile ho bolela molaetsa o molemo wa kgotso ho lona ba leng hole, le ho ba leng haufi.

BAEFESE 2:17

Mohau le kgotso ya Modimo Ntata rona le ya Morena Jesu Kreste di ke di be le lona.

BAGALATA 1:3

Eternal Wisdom (Sesotho)

First digital edition 2018

Bible text: Sesotho 1989 Translation (Standard Orthography)

© Bible Society of South Africa 2000, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:    ISBN 978-0-7982-2252-5

Mobi-format:    ISBN 978-0-7982-2253-2

PDF-format:      ISBN 978-0-7982-2254-9

Bibles and audio Bibles are available on the BibleSA-app

Table of Contents

Tlhakisetso

Modimo – Mmopi ya Matla Ohle

Re ka tseba jwang hore sebe ke eng?

Jesu Kreste – tshepo ya motho

Kreste ke mpho e kgolo ka ho fetisisa ya Modimo ho batho

Senotlolo sa mpho ya Modimo ke tumelo

Ke tla tseba jwang hore tsee tsohle ke nnete?

Mang le mang ya dumelang ho Kreste, o fetoha sebopuwa se setjha

Motho o phela jwang jwalo ka sebopuwa se setjha?

Modimo o matlafatsa tumelo

Jala Ditaba tse Molemo

Monyaka le Kgotso